《帝京篇》
明代·徐熥

文皇定鼎都燕蓟，三辅黄图誇壮丽。
九重宫阙何嵯峨，百二山河咸拱卫。
五凤高楼逼太清，六龙御宇泰阶平。
曈昽晓日升金阙，缥缈红云拥玉京。
玉京金阙倚天开，隐隐銮舆复道来。
云迷翠幰依龙衮，露滴金茎泛羽杯。
平明长乐钟声响，九天日月开仙仗。
豸史台中晓听乌，虎贲阶下朝鞭象。
月照彤墀环佩齐，风生青琐旌旗飏。
高台突兀比章华，上苑纡回同博望。
我家京洛何煌煌，山河锦绣轶隋唐。
断发文身俱稽颡，雕题黑齿尽梯航。
三载公车计偕吏，严乐邹枚乘传至。
黄纸承恩金马门，绿衣锡宴慈恩寺。
敕赐当街上五花，金鞭络绎更堪誇。
市中春色浓如锦，身上宫袍烂似霞。
妆台舞榭层云里，粉白蛾黄兼皓齿。
怙宠翻令女伴憎，承欢却得天颜喜。
更有中涓美少年，朱颜白晰珥貂蝉。
当筵解唱霓裳曲，出直常挥碧玉鞭。
一代豪华称戚里，回天转日谁能比。
薄暮酣歌阊阖门，平明取醉新丰市。
繁华三五上元灯，蜀锦吴绫结作棚。
任从玉漏催银烛，不顾银河转玉绳。
马上佳人金络索，筵前公子玉壶冰。
悬得华灯灯七宝，搆成绮阁阁千层。
中宵露冷罗衣湿，姣童两两当筵立。
夜永宁愁凤脑残，宠移岂顾龙阳泣。
侯家绣柱玉盘龙，朝朝鼎食奏歌钟。
翠翘金凤三千队，画阁雕阑十二重。
绣枕春宵开菡萏，罗帏夜月绚芙蓉。
五侯七贵豪华客，油壁香车过柳陌。
花前调笑片时春，百万黄金轻一掷。
春风日日恣遨游，北里南邻乐未休。
玉颜到处堪回辙，珠箔谁家不上钩。
青钱多买醉，红袖暗藏阄。
投来青玉案，费尽锦缠头。
蹁跹红袖人如玉，艳舞娇歌欢不足。
琥珀深杯醉玉楼，珊瑚宝树罗金谷。
灼灼桃花两颊红，娟娟柳叶双眉绿。
愁萦弱水远重重，梦绕巫山高六六。
王孙公子好游閒，往来射猎向西山。
驱将鹰犬垂鞭去，射得狌狸带箭还。
九衢三市相迤逦，车尘白日连天起。
六郡良家尽锦衣，四方贾客多纨绮。
锦衣纨绮竞豪奢，结侠追欢意气赊。
论交半是萧朱辈，托命多于赵李家。
华堂宴会春风绕，一派弦歌声袅袅。
香气频闻宝鸭薰，漏声忘却铜龙晓。
春来春去自年年，听尽笙歌与管弦。
但知芳草春风满，谁识莺花岁序迁。
自古奢华岂能久，转眼红颜成白首。
往日堂前罗异花，于今门外生衰柳。
世事悠悠未可知，桑田沧海须臾期。
金张许史今何处，富贵骄奢空尔为。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。